Kragonderbreking veroorsaak verkeernagmerrie in JHBErge verkeersopeenhoping Vrydagmiddag in Johannesburg. (Foto: Verskaf) ŉ Reuse‑kragonderbreking in talle buurte in die sentrale en noordelike dele van Johannesburg het Vrydagmiddag erge verkeersopeenhopings veroorsaak. Volgens City Power het die kragonderbreking talle woonbuurte in Johannesburg geraak, insluitend Sandton, Midrand, Illovo, Alexandra, Rosebank, Hyde Park, Parkview, Westcliff, Northcliff en Linden. Minstens 20 substasies is deur die onderbreking geraak en elke substasie voorsien krag aan minstens tien woonbuurte. Eskom het bevestig die kragonderbreking is veroorsaak deur ŉ onderbreking by ŉ transmissie-substasie. Die kragvoorsiener het beklemtoon die onderbreking het nie met beurtkrag verband gehou nie. Tegnici is dadelik na die perseel gestuur om die probleem op te spoor en teen 15:50 het City Power bevestig dat die kragtoevoer herstel is. Die kragonderbreking was egter lank genoeg om erge verkeersopeenhopings te veroorsaak en motoriste wat op pad was huis toe vir die naweek se bloeddruk op te jaag. Sosialemediagebruikers het foto’s gedeel van lang rye voertuie wat by aansluitings en snelwegafritte staan aangesien verkeersligte ook buite werking was. Intussen hou kraggebruikers asem op om te sien of beurtkrag dié naweek toegepas sal word. Dit kom nadat Eskom elke dag die week gewaarsku het dat die nasionale kragnetwerk onder druk verkeer en dat beurtkrag waarskynlik is. Die kragreus kon egter daarin slaag om heelweek die ligte aan te hou en beurtkrag is nie die week toegepas nie.